Fredag kunne TV2 Nord fortælle, at seks indsatte og en ansat i Kragskovhede Statsfængsel var testet positiv for coronavirus. Siden er smitten eksploderet. Mandag er yderligere seks testet positiv, og fængslet har nu i alt 13 bekræftede coronatilfælde. Coronasmitten blev opdaget i forbindelse med testning af en indsat med symptomer. Det skete om aftenen 23. november, hvor der blev fundet fem smittede blandt de indsatte i det åbne fængselsafsnit. Fængslet forsøgte at handle hurtigt ved at sikre, at alle smittede indsatte samt nærkontakter blev isoleret, mens der blev sat ind med opfølgende tests af de indsatte. Ifølge Christian Kehler fra Kriminalforsorgen fortsætter fængslet med at følge retningslinjerne. - Der er taget skridt til – inden for de gældende retningslinjer – at begrænse risiko for yderligere smitte, herunder, at de smittede indsatte og nærkontakter kan holde sig på afstand af andre. Der sker endvidere opfølgende testning i overensstemmelse med Sundhedsstyrelsens udmeldinger på området, siger han.

Opsummering:
Siden de første smittetilfælde blev opdaget i fredags, er smitten eksploderet i fængslet.